Document ID: /roh_data/filtered/fineweb-2-filterrobots_roh.jsonl.gz/27154

Suenter la pausa d'enviern cuntinueschan las lavurs da construcziun dal tunnel d'Alvra da la Viafier retica. Però sulet d'ina vart, numnadamain a Preda e betg sco previs er a Spinas.
La raschun è ch'ils lavurers mancan. Pervi da las restricziuns dal coronavirus n'hajan tals betg pudì vegnir sur cunfin. Tenor il responsabel da l'infrastructura tar la Viafier retica, Christian Florin, sajan ins il mument dus mais en retard. Previs è ch'il tunnel da l'Alvra vegn surdà il decurs dal 2022 al traffic.